*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 31ης Ιουλίου 1987

με την οποία επιτρέπεται η χορήγηση, από το Ηνωμένο Βασίλειο, ενισχύσεων υπέρ της βιομηχανίας άνθρακα κατά τη διάρκεια της χρήσης 1987/88

(Το κείμενο στην αγγλική γλώσσα είναι το μόνο αυθεντικό)

(87/452/ΕΚΑΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,

την απόφαση αριθ. 2064/86/ΕΚΑΧ της Επιτροπής της 30ής Ιουνίου 1986 σχετικά με το κοινοτικό καθεστώς παρεμβάσεων των κρατών μελών υπέρ της βιομηχανίας άνθρακα (1),

Εκτιμώντας ότι:

Ι

Η κυβέρνηση του Ηνωμένου Βασιλείου γνωστοποίησε στην Επιτροπή με επιστολή της με ημερομηνία 4 Μαρτίου 1987, σύμφωνα με το άρθρο 9 παράγραφος 2 της απόφασης αριθ. 2064/86/ΕΚΑΧ, τις χρηματοδοτικές παρεμβάσεις στις οποίες προτίθεται να προβεί άμεσα ή έμμεσα υπέρ της βιομηχανίας άνθρακα, κατά τη διάρκεια της χρήσης 1987/88. Συμπληρωματικές πληροφορίες διαβιβάστηκαν στην Επιτροπή με επιστολή με ημερομηνία 12 Ιουνίου 1987. Οι παρακάτω ενισχύσεις υπόκεινται στην έγκριση της Επιτροπής, σύμφωνα με την εν λόγω απόφαση:

1.2 // // (εκατομμύρια £) // - ενίσχυση για την κάλυψη των ζημιών εκμετάλλευσης // 90,5 // - ενίσχυση για τη διατήρηση ενός βασικού ειδικευμένου προσωπικού // 15,9.

Η ενίσχυση για την κάλυψη των ζημιών εκμετάλλευσης, που ανέρχεται στο ποσό των 90 500 εκατομμυρίων λιρών στερλινών, θα καλύψει μόνο μέχρι ποσοστού 64 % τη διαφορά μεταξύ μέσου προβλεπόμενου κόστους και μέσων προβλεπόμενων εσόδων, ανταποκρινόμενο ως εκ τούτου στις συνθήκες του άρθρου 3 παράγραφος 1 της απόφασης.

Η ενίσχυση για την κάλυψη των ζημιών εκμετάλλευσης χρησιμεύει για την αποφυγή της εσπευσμένης διακοπής της λειτουργίας των μονάδων εξόρυξης. Συμβάλλει, με τον τρόπο αυτό, στην επίλυση των κοινωνικών και τοπικών προβλημάτων που συνδέονται με την εξέλιξη της βιομηχανίας άνθρακα, σύμφωνα με το άρθρο 2 παράγραφος 1 τρίτο εδάφιο.

Οι ενισχύσεις για τη διατήρηση του πολύ ειδικευμένου προσωπικού είναι ένα ειδικό μέτρο που ισχύει από πολλά χρόνια και εφαρμόζεται ανεξάρτητα από τις ενισχύσεις που προβλέπονται στα άρθρα 3 και 5 της απόφασης. Ως εκ τούτου, οι ενισχύσεις αυτές συμβιβάζονται με τις διατάξεις του άρθρου 6 της απόφασης.

Στόχος της παρέμβασης είναι η διατήρηση στη βιομηχανία άνθρακα ειδικευμένου προσωπικού για την εφαρμογή των μέτρων ορθολογικοποίησης, ώστε να βελτιωθεί η ανταγωνιστικότητά της, σύμφωνα με το άρθρο 2 παράγραφος 1 πρώτο εδάφιο της απόφασης.

ΙΙ

Ότι, όσον αφορά το συμβιβασμό των ενισχύσεων που προβλέπονται για την τρέχουσα παραγωγή με την καλή λειτουργία της κοινής αγοράς, πρέπει να σημειωθούν τα ακόλουθα:

- εξαιτίας των υψηλών αποθεμάτων άνθρακα και κωκ, δεν προβλέπεται καμία δυσκολία εφοδιασμού κατά τη διάρκεια της χρήσης 1987/88,

- ο όγκος των παραδόσεων βρετανικού χάλυβα προς άλλες χώρες της Κοινότητας είναι πιθανόν ότι δεν θα αυξηθεί κατά τη διάρκεια της χρήσης 1987/88,

- είναι πολύ πιθανόν ότι δεν θα υπάρξει καμιά ενέργεια ευθυγράμμισης των τιμών με αυτές άλλων παραγωγών της Κοινότητας, κατά τη διάρκεια της χρήσης 1987/88,

- οι τιμές του βρετανικού άνθρακα δεν θα οδηγήσουν, καταρχήν, κατά τη διάρκεια της χρήσης 1987, σε έμμεσες ενισχύσεις προς τους βιομηχανικούς χρήστες άνθρακα.

Λαμβανομένων υπόψη όλων των ανωτέρω, οι προβλεπόμενες ενισχύσεις για τη χρήση 1987/88, όσον αφορά την τρέχουσα παραγωγή της βρετανικής βιομηχανίας άνθρακα, συμβιβάζονται με την καλή λειτουργία της κοινής αγοράς.

ΙΙΙ

Σύμφωνα με το άρθρο 11 παράγραφος 2 της απόφασης, η Επιτροπή πρέπει να εξασφαλίσει ότι οι επιτρεπόμενες άμεσες ενισχύσεις για την τρέχουσα παραγωγή ανταποκρίνονται απόλυτα στους στόχους που αναφέρονται στα άρθρα 3 και 6 της απόφασης. Για το σκοπό αυτό, η Επιτροπή πρέπει να κρατείται ενήμερη για το ύψος και τον τρόπο κατανομής των ποσών που καταβάλλονται,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Επιτρέπεται στο Ηνωμένο Βασίλειο να καταβάλλει, από την 1η Απριλίου 1987, για τη χρήση 1987/88, ενισχύσεις στη βρετανική βιομηχανία άνθρακα μέχρι ποσού 106 400 εκατομμυρίων λιρών στερλινών. Το συνολικό ποσό περιλαμβάνει τις ακόλουθες ενισχύσεις:

1. χορήγηση ενίσχυσης για την κάλυψη των ζημιών εκμετάλλευσης μέχρι ποσού 90 500 εκατομμυρίων λιρών στερλινών·

2. χορήγηση ενίσχυσης για τη διατήρηση του πολύ ειδικευμένου προσωπικού, μέχρι ποσού 15 900 εκατομμυρίων λιρών στερλινών.

Άρθρο 2

Η κυβέρνηση του Ηνωμένου Βασιλείου κοινοποιεί στην Επιτροπή:

- έως τις 30 Σεπτεμβρίου 1987, τα εκτιμώμενα ετήσια ποσά ενισχύσεων που καθορίζονται στην παρούσα οδηγία, λαμβανομένης υπόψη της εξέλιξης των ενισχύσεων που χορηγήθηκαν στους έξι πρώτους μήνες της χρήσης 1987/88,

- έως τις 30 Ιουνίου 1988, τα ποσά ενισχύσεων που πραγματικά καταβλήθηκαν κατά τη διάρκεια της χρήσης 1987/88.

Άρθρο 3

Η παρούσα απόφαση απευθύνεται στο Ηνωμένο Βασίλειο.

Βρυξέλλες, 31 Ιουλίου 1987.

Για την Επιτροπή

Nicolas MOSAR

Μέλος της Επιτροπής

(1) ΕΕ αριθ. L 177 της 1. 7. 1986, σ. 1.